– Mange tror at alle nordmenn drikker, at de drikker mye og at ungdommer har lov til å drikke. Informasjon er med på å bryte ned noen misforståelser og fordommer, sier Mirjeta Emini, organisasjonskonsulent i rusforebyggingsorganisasjonen IOGT.

I to år har hun holdt kurs om alkoholkultur, lover og regler for innvandrere, og har blant annet møtt en far som ikke ville sende sønnen på skoledisko fordi han trodde disko betød alkohol. I dag står hun i et klasserom på Skedsmo voksenopplæringssenter.

Mirjeta Emini holder kurs om norsk alkoholkultur og mener det er for dårlig at dette ikke er et fast innslag i introduksjonskurset. Foto: Ellen Reiss

– I Norge sier loven at du ikke skal servere alkohol slik at noen blir full. Og Skedsmo kommune har sagt at klokken 2 er det uansett stopp, forteller hun oppe ved tavla.

– Stopp, men ikke stengt? spør Jalal al Zargwi fra Syria.

– Preger samfunnet

Det kommer opp mange spørsmål når alkohol står på timeplanen. Alle som kommer til Norge må gjennom et kurs med 50 timer samfunnskunnskap som en del av introduksjonsprogrammet.

Læreplanen er omfattende, men i dag står det ingenting om alkohol i den. Det er problematisk, mener Emini.

Nå krever organisasjonen at denne informasjon blir en permanent del av opplæringen som gis til nyankomne i Norge.

– Alkohol preger det norske samfunnet sosialt sett. Da tenker jeg at vi ikke kan sende elever ut i samfunnet uten å ha snakket om dette, sier Emini.

Mål for opplæringen i samfunnskunnskap Ekspandér faktaboks Emne 1. Ny innvandrer i Norge

Mål for opplæringen er at deltakeren skal få kunnskap om viktige rettigheter, plikter og muligheter som nyankommen innvandrer i Norge

få kunnskap om viktige offentlige tjenester, for eksempel Folkeregisteret, Nav, Skatteetaten og tolketjenester

kunne samtale om hvor viktig det er å lære

norsk og delta aktivt i det norske samfunnet Emne 2. Historie, geografi og levesett

Mål for opplæringen er at deltakeren skal få kjennskap til noen av de viktige prosessene som har dannet grunnlaget for framveksten av det moderne Norge

få kunnskap om hvordan beliggenhet, klima og landskap preger bosetting, arbeidsliv og levesett

få kunnskap om noen viktige merke- og helligdager, og hvordan disse markeres

kunne samtale om ulike levesett, tradisjoner og syn på religion, og om endringer på disse områdene over tid Emne 3. Barn og familie

Mål for opplæringen er at deltakeren skal få kunnskap om familiemønstre og boformer i det norske samfunnet

få kunnskap om viktige lover, regler og verdier knyttet til likestilling og barns rettigheter

få kunnskap om at vold mot barn og andre familiemedlemmer, kjønnslemlestelse og tvangsekteskap er forbudt, og om straffereaksjoner ved slike lovbrudd

kunne samtale om ulike syn på barneoppdragelse, og om hvordan familier, lokalsamfunn og det offentlige kan bidra til gode oppvekstvilkår for barn og ungdom Emne 4. Helse

Mål for opplæringen er at deltakeren skal få kjennskap til hvordan det norske helsevesenet fungerer

få kunnskap om hvordan en får tilgang til ulike helsetjenester

kunne samtale om ulike syn på fysisk og psykisk helse, og om hvordan en selv kan forebygge sosiale og helsemessige problemer Emne 5. Utdanning og kompetanse

Mål for opplæringen er at deltakeren skal få kunnskap om barn, unge og voksnes rettigheter, plikter og muligheter i det norske utdanningssystemet, og om hvordan utdanning kan finansieres

få kunnskap om viktige verdier som det norske skole- og utdanningssystemet bygger på

få kunnskap om hva som forventes av foreldre i samarbeidet mellom skole og hjem, og om hvordan foreldre kan bidra til å styrke elevenes læring

kunne samtale om ulike utdanningsmuligheter, og om hvordan egen formell og uformell kompetanse kan brukes i arbeidslivet Emne 6. Arbeidsliv

Mål for opplæringen er at deltakeren skal få kjennskap til sysselsetting og hovednæringer i Norge

få kunnskap om jobbsøking og arbeidsformidling, og om rettigheter og plikter som arbeidstaker

kunne samtale om arbeidslivets kompetansebehov, om hvordan man får og beholder en jobb, og om fagorganisering, medbestemmelse og arbeidsmiljø Emne 7. Demokrati og velferdssamfunn

Mål for opplæringen er at deltakeren skal få kjennskap til viktige aktører og prosesser i det norske politiske systemet

få kunnskap om viktige prinsipper for demokratisk deltakelse som stemmerett og ytrings- og organisasjonsfrihet

få kunnskap om bakgrunnen for den moderne velferdsstaten, og om hva som menes med «skattefinansiert velferd»

få kjennskap til noen viktige sammenhenger mellom styreform, rettsstat og grunnleggende menneskerettigheter

kunne samtale om den enkeltes rettigheter og muligheter, og om hvorfor velferdssamfunnet er avhengig av innbyggernes oppslutning og bidrag

kunne samtale om hvordan man kan påvirke samfunnet gjennom deltakelse i offentlig debatt, organisasjoner og partier og ved bruk av medier Kilde: Vox, Nasjonalt fagorgan for kometansepolitikk

– Mange kvier seg

Xeni Kristine Dimakos i Vox, som har ansvaret for læreplanen, sier kommunene står fritt til å gjøre lokale tilpasninger. Foto: Nadir Alam / NRK

– Det hender fra tid til annen at noen vil endre læreplanen, sier Xeni Kristine Dimakos, avdelingsleder i Vox, Nasjonalt fagorgan for kompetansepolitikk.

De har ansvaret for læreplanen. Den åpner for at kommunene kan tilpasse undervisningen etter grupper og behov, mener Vox.

– Om dette skal gjøres permanent eller ikke er opp til kommunene. Læreplanen skal være veldig overordnet og sier at det er mulig å gjøre lokale tilpasninger, sier Dimakos.

Emini mener likevel at temaet er for viktig til å utelates fra læreplanen.

– God forebygging er god integrering. Mange kvier seg derfor for å være med på det sosiale etter jobb eller for å sende barna på fritidsaktiviteter, leirskole eller klassefest. Håpet er at jo mer de vet og forstår, desto tryggere kan de være i sine valg, sier hun.